מילה קוניס

ביוגרפיה

קוניס נולדה בצ'רנוביץ שבאוקראינה הסובייטית דאז למשפחה יהודית. אמה, אלווירה, היא מורה לפיזיקה ומנהלת חנות תרופות, ואביה, מארק, הוא מהנדס מכונות. לה גם אח גדול בשם מייקל. סביה של קוניס הם ניצולי שואה. קוניס סיפרה שמשפחתה נמלטה מברית המועצות בגלל הרדיפות האנטישמיות ברחבי המדינה, ולכן גם התקשו לגדלם לאור המסורת היהודית שדוכאה תחת המשטר הקומוניסטי. ב-2017 סיפרה קוניס למראיין של ynet שהיא עשתה בדיקת DNA וגילתה שהמוצא האתני שלה הוא 96% יהודי-אשכנזי.
ב-1991, בגיל 7, עברה המשפחה עמה ללוס אנג'לס שבארצות הברית. היא נרשמה לבית הספר היסודי בלי לדעת מילה באנגלית. קוניס אמרה: "אני לא זוכרת כלום אבל אימי סיפרה לי שבאתי הביתה בטראומה. לא הכרתי את האנשים, את המנהגים, את השפה ואת החברה". היא הוסיפה: "תאר לך מה זה להיות (כמו) עיוור וחירש בגיל 7". קוניס סיפרה ששפת האם שלה, והשפה בה דיברו משפחתה ביניהם היא רוסית.
בגיל 9 אביה רשם אותה לחוג משחק בבוורלי הילס, שם פגשה את סוזן קרטיס, הסוכנת האישית שלה עד היום. קוניס אמרה: "ההורים שלי בהתחלה אמרו לה: אנחנו עובדים במשרה מלאה ולכן לא נוכל לקחת אותה לאודישנים. סוזן אמרה: "אל תדאגו, אני אעשה הכל". קוניס התחילה להופיע בפרסומות ראשוניות, בקטלוגים ומוצרים.
קוניס למדה בבית הספר התיכון בלוס אנג'לס. במהלך תקופת צילומי "מופע שנות השבעים" הייתה לה מורה שלימדה אותה גם על הסט.

קריירה

בשנת 1994, הופיעה קוניס בפרק של הסדרה "ימי חיינו" כשהייתה בת 10. בשנת 1997 הופיעה לראשונה בסרט הקולנוע "מותק, ההורים נעלמו". בשנת 1998, הופיעה בסרט "ג'יה", שם שיחקה את דמותה של הדוגמנית ג'יה קרנג'י בתור ילדה, ואילו אנג'לינה ג'ולי שיחקה את הדוגמנית כבוגרת.
ב-1998, נבחנה קוניס לסיטקום "מופע שנות ה-70". גיל המינימום להיבחן לסדרה היה 18, וקוניס אמרה באודישן שהיא תהיה בת 18, אך לא ציינה מתי יחול יום הולדתה. למרות היותה צעירה הוחלט להעניק לה את התפקיד של ג'קי ברקהארט בהיותה הטובה ביותר לתפקיד. הסדרה קידמה בצורה משמעותית את הקריירה של קוניס. היא שיחקה בסדרה מגיל 14 עד גיל 22 במשך כל שמונה העונות, עד 2006.
קוניס השתתפה בקליפ של להקת אירוסמית' לשיר "Jaded", ובקליפ של הסטרוקס לשיר "The End Has No End".
קוניס בין השאר שיחקה בסרטים "פיראנה" (1995), "השבט האבוד" (1998), "להתגבר" (2001). ב-2002 היא כיכבה בסרט "אמריקן פסיכו 2" בתור רייצ'ל ניומן.
ב-2004 היא השתתפה בשני פרקים בסדרה "ככה זה בחיים". ב-2005 הופיעה בתוכנית המתיחות "פאנקד" של אשטון קוצ'ר ואף נמתחה על ידיו.
ב-2007 היא שיחקה בסרט "מחנה אימונים". בשנה זו היא גם שיחקה בסרט הקומי "להזיז את מקליסטאר", ובקומדיה הרומנטית "אחרי הסקס", לצד השחקנים זואי סלדנה, עמנואל שריקי וטארין מנינג.
בשנת 2008, השתתפה בסרט "קח את זה כמו גבר" בתפקיד הראשי. ב-2008 היא שיחקה גם בסרט "מקס פיין" המבוסס על משחק וידאו באותו השם בכיכובו של מארק וולברג. קוניס שיחקה בתפקיד ראשי בסרט "הנבחר" ב-2010, וגם בסרט הדרמה "ברבור שחור", שעל תפקידה הייתה מועמדת לפרס גלובוס הזהב לשחקנית המשנה הטובה ביותר - סרט קולנוע. 
מאז 1996 קוניס מדבבת את דמותה של מג גריפין בסדרת האנימציה הקומית "איש משפחה", במקום לייסי שאבר שעזבה בעונה הראשונה. על תפקיד זה הייתה קוניס מועמדת לפרס אמי. בנוסף דיבבה את דמותה של טניה וינטרס במשחק הווידאו "Saints Row".
קוניס שיחקה תפקיד מרכזי בסרט המותחן הפסיכולוגי "ברבור שחור" שיצא ב-2011. על תפקיד זה הייתה מועמדת לפרס גלובוס הזהב בקטגוריית שחקנית המשנה הטובה ביותר. קוניס קיבלה פרס ממרצ'לו מסטרויאני על תפקיד לילי בסרט.
ב-2011 יצא הסרט "ידידים פלוס", שבו היא מככבת. ב-2012 יצא הסרט "טד" בו קוניס משחקת. ב-2013 יצא לאקרנים הסרט "ארץ אוז", המבוסס על הספר "הקוסם מארץ עוץ", בו היא מגלמת את המכשפה תיאודורה. ב-2015 יצא לאקרנים הסרט "עלייתה של ג'ופיטר" בו היא מגלמת את התפקיד הראשי.
באוגוסט 2016 יצא סרט הקומדיה "אמהות רעות", בו היא מככבת. ב-2017 יצא סרט ההמשך בכיכובה "אמהת רעות 2: לשרוד את החג".

פרסים ודירוגים

קוניס דורגה במקום ה-54 ברשימה "102 הנשים הכי סקסיות בעולם" של מגזין "סטאף". מגזין הגברים האמריקאי "מקסים" דירג אותה במקום ה-47 ברשימת "100 הנשים הכי סקסיות בעולם". בשנת 2006 ובשנת 2009 אותו מגזין דירג אותה במקום ה-5 ברשימת "100 הנשים הכי יפות בעולם". בשנת 2010 מגזין "מקסים" דירג את קוניס במקום ה-22 ברשימת "100 הנשים הכי יפות בעולם". בינואר 2011 דורגה במקום ה-2 ברשימת "99 הנשים הנחשקות ביותר" של אתר הבידור האמריקאי אסק-מן. בסוף שנת 2011 דורגה במקום השני ברשימת "50 הנשים היהודיות הלוהטות בתבל" של המגזין "complex".
בשנת 2012 דורגה קוניס במקום הראשון בתואר "האישה הסקסית בעולם" על ידי המגזין "אסקווייר".

חיים אישיים

בשנת 2000, יצאה קוניס עם השחקן ווילמר ולדראמה ששיחק איתה במופע שנות ה-70. בשנים 2002–2010, יצאה קוניס עם השחקן מקולי קולקין. בינואר 2011 הודיעו השניים שדרכיהם נפרדות אחרי שמונה שנות זוגיות. בפברואר 2014 התארסה עם השחקן אשטון קוצ'ר וב-2014 נולדה בתם הראשונה. הזוג הכיר לראשונה ב-1998, כששיחקו את הזוג הטלוויזיוני "ג'קי וקלסו" בסיטקום "מופע שנות ה-70". ב-2015 התחתנו קוניס וקוצ'ר. ב-2016 נולד בנם השני.
לקוניס יש הטרוכרומיה: יש לה עין בצבע ירוק ועין בצבע חום. בשנת 2011 סיפרה על דלקת קרנית שגרמה לה לעיוורון קל במשך השנים. היא עברה ניתוח והבעיה נפתרה.
קוניס היא דמוקרטית ותומכת במועמדי המפלגה. ב-2012 בראיון, היא מתחה ביקורת על הרפובליקנים: "הצורה שבה הם מדברים על דת היא פוגענית. אני אולי לא יהודייה שומרת מצוות, אבל למה אנחנו צריכים לדבר על ישו כל הזמן?".